Anne Baastrup (SF), 2007-04-24:
Jeg tror, det var i 1930'erne, at der var en fremsynet sundhedsminister, som foreslog, at der skulle være tilskud til høreapparater.
I 1980'erne var der jo ingen tvivl om, hvem der var verdens bedste til at lave høreapparater, og jeg tror i og for sig, at vi stadig er verdens bedste.
Det er en måde, hvorpå man kan innovere og udvikle en bestemt virksomhed via offentligt tilskud.
Det med brillerne er vi ikke ret gode til, og det er formentlig, fordi der aldrig nogen sinde er nogen, der har overvejet at lave det samme nummer med briller.
Det viser med al ønskelig tydelighed, at den måde, som vi har konstrueret vores brugerbetaling på inden for sundhedsvæsenet, ikke er logisk.
Der er jo ikke nogen her i salen, der synes, at det system, vi har, er verdens bedste.
Derfor synes jeg, at vi skal tage De Radikale på ordet i stedet for hele tiden at prøve at finde hår i suppen.
De Radikale har jo ikke med det her forslag lagt op til, at vi skal have forøget brugerbetaling.
De har end ikke lagt op til nulsumsspil.
De har sagt: Lad os få det analyseret.
Vi har jo Dansk Folkepartis ord for, at når man går i gang med at ændre på brugerbetalingen, for så vidt angår de alvorlige tandlidelser, er det ikke nulsumsspil.
Det hørte vi tydeligt.
Så lægges der penge oveni.
Og vi ved jo godt, at når vi bliver klogere via sådan en ekspertundersøgelse, kan vi jo også se, hvor fuldstændig ulogisk det er på en lang række områder.
Så jeg synes, at i stedet for at folk taler sig fra hinanden, skulle man prøve lige at træde et skridt tilbage og se på den debat, der har været: Har den været køn for det danske folkestyre?
Det synes jeg ikke.
Det, De Radikale lægger op til, er, at man rent faktisk får forskellige modeller lagt frem af nogle uafhængige eksperter, således at vi samlet kan få et beslutningsgrundlag.
Så kan vi på det tidspunkt have den politiske diskussion i stedet for at skyde hinanden forskellige ting i skoene.
Tager man De Radikale på ordet, så kan jeg ikke læse i beslutningsforslaget, hvor de vil have, at der skal være mere brugerbetaling.
Tværtimod forlanger de, tror jeg for at forhindre den debat, jo en model, hvor der under ingen omstændigheder er brugerbetaling på lægebesøg og sygehusindlæggelse.
Men jeg synes også, at vi i den forbindelse skal være opmærksomme på de skatteyderfinansierede sundhedsforsikringer, der jo i den grad er gang i rundtomkring på de danske arbejdspladser.
Vi vil nok også på et tidspunkt, når det drejer sig om en ikkeindtægtsbestemt brugerbetaling på de enkelte sundhedsområder, se, at det skatteyderfinansierede tilskud, der her er, snarere går til dem, der har lidt flere penge på kistebunden, end til dem, der har problemet.
Her synes jeg jo nok, at man måske lige burde overveje sin tale – det handler om Venstre, og det handler i et vist omfang også om De Konservative – for hvis man ønsker en fri og lige adgang til sundhedsvæsenet, ville det så ikke være en meget god idé at finde ud af, om man i dag med ærlighed kan sige, at der er en fri og lige adgang til væsentlige og centrale sundhedsydelser?
Fru Sophie Hæstorp Andersen har netop nævnt det problem, der er forbundet med, at folk skal betale, hvis de skal have psykologhjælp.
Hun har også nævnt spørgsmålet om diætistbehandling.
Vi frygter jo, at vi står i en situation, hvor befolkningen bliver for tykke, livstruende tykke, fede, ville det så ikke være smart, hvis man i den forbindelse overvejede, om ikke et tilbud om diætistbehandling, som eventuelt kunne være indkomstafhængig, rent faktisk for visse grupper ville være en god idé?
Jeg fatter simpelt hen ikke den her debat.
Det kan godt være, at jeg stadig væk er for ny inden for sundhedsdebatten, men jeg synes simpelt hen bare ikke, at det er en ærlig måde at behandle et beslutningsforslag, som rent faktisk set med mine øjne er ganske uskyldigt, på.
Vi ved jo alle, at der undervejs i debatten har været forskellige forslag om, at man skulle pålægge forskellige typer afgifter, men det er ikke det, der står her.
Og det synes jeg at vi alle sammen skylder hinanden at tage alvorligt.
Vi støtter, at vi rent faktisk bliver klogere.
Vi synes ikke, at det, ministeren er kommet med om separate udvalg, er godt nok, fordi vi ikke får det der store forkromede overblik.
Så jeg synes, at vi i stedet for skulle prøve at kigge på det her forslag.